Sidste år blev kommunaldirektør i Langeland Kommune Jørgen Vestby Christiansen fyret og fritstillet efter store problemer på asylområdet.

I en periode på 20 måneder kan han hæve dobbelt direktørløn.

Frem til efteråret næste år skal Langeland Kommune udbetale cirka 2,8 millioner kroner til den fyrede direktør som led i en aftrædelsesaftale.

Og den udbetaling stopper ikke, selvom han i midten af februar i år kunne træde ind på kommunekontoret i Læsø som kommunens nye kommunaldirektør.

Jørgen Vestby Christiansen påpeger, at han ikke kunne vide, hvornår han ville få et nyt job, dengang Kommunernes Landsforening og hans fagforbund forhandlede vilkårene for hans afskedigelse på plads.

Jobskiftet har desuden givet ham ekstraudgifter til både bopæl og transport, og Jørgen Vestby Christiansen finder det berettiget, at hans tidligere arbejdsgiver ikke trækker ham i løn.

- Det er rimeligt ud fra den betragtning, at jeg stadig havde en aftale, som jeg jo i øvrigt havde tænkt mig at holde, siger han.

Læs også : Direktører i kommunerne får penge for at fratræde - og genansættes straks efter

Kun modregning i en håndfuld kommuner

Eksemplet fra Langeland Kommune er ikke enestående, viser en gennemgang af kommunalt ansatte direktørers lønkontrakter og fratrædelsesordninger, som DR Dokumentar har lavet.

Det er en konkret forhandling i en konkret situation, som kun kan bedømmes, hvis man ser på de konkrete forhold. Michael Ziegler (K), formand for KL's løn- og personaleudvalg

Kommunerne oplyser i en rundspørge, at de har fyret mindst 43 direktører fra 2012 til 2016. Antallet kan dog være højere, da et par af kommunerne ikke har oplyst tal for alle de forespurgte år.

Af DR Dokumentars gennemgang fremgår blot tre eksempler på kommuner, der i perioden fra 2011 til 2016 har modregnet ved afskedigelser af direktører, for at undgå at de får dobbeltløn.

Det er sket i Sønderborg, Morsø og Faaborg-Midtfyn Kommune.

Læs også : S og DF: Kommunaldirektørers fratrædelsesordninger er urimelige

Gennemgangen viser ikke, hvor mange kommuner der har indgået modregningsaftaler i 2017 i forbindelse med afskedigelsen af en direktør.

Men det er i hvert fald sket i én kommune:

Da kommunaldirektøren i Kolding blev fyret i januar, indgik han og kommunen et forlig.

Ifølge borgmester Jørn Pedersen (V) blev der givet håndslag på, at den fyrede direktør kan få 24 måneders løn svarende til op til 3,5 millioner kroner i fratrædelsesgodtgørelse. Men får han et nyt job i fratrædelsesperioden, skal der modregnes.

- Det skal være billigst muligt for kommunen, siger borgmesteren.

Kommunalforsker: Modregning skal være generelt princip

Kommunalforsker Roger Buch fra Danmarks Medie- og Journalisthøjskole undrer sig over, at den form for modregning ikke er mere udbredt.

Og han forstår godt, hvis borgerne i Langeland Kommune ikke er tilfredse med at betale til en fyret kommunaldirektør, som har fået et tilsvarende job i en anden kommune.

- Man kunne jo sagtens have et helt generelt princip overalt i den offentlige sektor om, at der bliver lavet en modregning, hvis folk går videre til et andet job i en vis lønkategori. Måske skal det ikke være en fuld modregning, men en eller anden form for modregning, siger han.

Læs også : KL: Fratrædelsesordninger er nødvendigt for at undgå direktørflugt

Professor emeritus Flemming Ibsen fra Institut for Statskundskab ved Aalborg Universitet, som har forsket i lønforhold og overenskomster i den offentlige og private sektor, er enig.

- Man kunne sagtens lave en ordning, hvor man sagde: Får du et job inden for et halvt til et helt år, så modregner vi din løn i din fratrædelsesgodtgørelse, eller også bortfalder den fuldstændig, siger han.

KL: Det beror på konkrete forhandlinger

Formand for løn- og personaleudvalget i Kommunernes Landsforening Michael Ziegler (K) kan godt forstå, hvis muligheden for dobbeltløn til fyrede direktører skaber undren.

Han påpeger, at der ved opsigelser af direktører typisk vil blive forhandlet en samlet pakke med vilkår på plads, hvor der blandt andet bliver taget stilling til, hvor mange månedslønninger kommunen skal udbetale efter fyringen, og om der skal ske modregning eller ej.

- Det er en konkret forhandling i en konkret situation, som kun kan bedømmes, hvis man ser på de konkrete forhold. Og jeg vil ikke udtale mig om konkrete situationer, siger han.